Ajánlás a sajtó képviselői számára – minden gyermeket megillet a megfelelő mentális egészséghez való jog

Október 10-én volt a mentális egészség világnapja.

Az UNICEF számára rendkívül fontos ez a dátum, hiszen kiemelten foglalkozik a gyermekek, fiatalok és az őket körülvevő felnőttek mentális állapotával, lelki egészségük megőrzésével és az állapotromlás korai jeleinek felismerésével.

A nemzetközi UNICEF-jelentés szerint globálisan 7-ből 1 gyermek mentális betegségben szenved.

Az öngyilkosság világszerte a negyedik vezető halálozási ok a 15-19 évesek körében, Kelet-Európában, Közép-Ázsiában, Észak-Amerikában és Nyugat-Európában pedig a második.

Az OECD egészségügyi adatbázisa szerint 2022-ben az európai fiatalok mintegy 50%-a számolt be kielégítetlen mentálhigiénés ellátási szükségletről.

4-ből 1 gyermek olyan szülővel él, akinek valamilyen mentális zavara van.

Munkánkra itthon is egyre nagyobb szükség van, hiszen az utóbbi években a fiataloknak számos új kihívással kellett szembenézniük. A felnövekvő generációk mentális egészségének megőrzésére, a gyerekek növekvő tömegét fenyegető mentális zavarok megelőzésére vonatkozó, az eddigieknél hatékonyabb össztársadalmi lépésekkel nem lehet tovább várni.

Ha az érintett gyermekek családját és hozzátartozóit is tekintetbe vesszük, a mentális problémák életminőséget, munkateljesítményt és a személyes kilátásokat rontó következményei milliós hazai populációt érintenek. Ilyen arányú negatív kockázat egy egész társadalom jövőjét áshatja alá!

Ezúton ajánljuk a sajtó figyelmébe az UNICEF Magyarország Lélekemelő programját, amely keretében számos olyan ingyenes kurzus, e-learning anyag és foglalkozás érhető el, amelyek a gyermekek, szülők, pedagógusok és szakemberek lelki egészségének megőrzését, a problémák időben való felismerését és megelőzését támogatják. Többek között kiemelten foglalkozunk az iskolai kortárs bántalmazással, az online zaklatással, a pedagógusok és szülők folyamatos tájékoztatásával, képzésével. Webináriumokat szervezünk, a fiatalok bevonásával beszélgetünk arról, hogy hogy vannak igazából.

Az év egyik legfontosabb eseményére készülünk, november 16-án egy egész napos rendezvényt szervezünk, ahová szülők, pszichológusok, pedagógusok, gyermekvédelmi szakemberek és fiatalok beszélgetnek a mindennapok legnagyobb kihívásairól, a gyerekek jogairól, lelki egészségének megőrzéséről és helyreállításáról.

Szlankó Viola, az UNICEF Magyarország gyermekvédelmi igazgatója örömmel áll a sajtó munkatársainak rendelkezésére, ha a gyermekeket és fiatalokat érintő bármely témában szívesen kérdeznének, tájékozódnának, nyilatkozatot kérnének.

Bővebben a témáról: https://unicef.hu/mentalis-egeszseg/

Időpontegyeztetés a sajto@unicef.hu e-mail címen!

Sajtókapcsolat:

* Szlankó Viola, UNICEF Magyarország gyermekvédelmi igazgató
* +36 1 201 4923
* sajto@unicef.hu

Eredeti tartalom: UNICEF Magyarország

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/7511/ajanlas-a-sajto-kepviseloi-szamara-minden-gyermeket-megillet-a-megfelelo-mentalis-egeszseghez-valo-jog/